Diari Oficial de la Generalitat Valenciana


Sumari del DOGV 4048, del 23-07-2001 (2001/6260)

ACORD de 8 de maig de 2001, de la Comissió Territorial d'Urbanisme de Castelló, relatiu a la modificació puntual número 36 del Pla General del municipi de Benicàssim.
----------------------------------------------------------------------------------------------------------------------------------------------------------------------

### Dades del document

Número de DOGV
:   4048

Data del DOGV
:   23-07-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/6260


Data del document
:   08-05-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicàssim
    * pla d'urbanisme

ACORD de 8 de maig de 2001, de la Comissió Territorial d'Urbanisme de Castelló, relatiu a la modificació puntual número 36 del Pla General del municipi de Benicàssim. [2001/M6260]
  
Vist l'expedient relatiu a la modificació puntual número 36 del Pla General del municipi de Benicàssim, i de conformitat amb els següents,
  
Antecedents
  
1. El ple de l'ajuntament, en sessió celebrada el 22 de desembre de 2000, va acordar exposar al públic la modificació, la qual cosa es va portar a efecte mitjançant anuncis publicats en el periòdic Levante de 13 de gener de 2001, en el Butlletí Oficial de la Província de Castelló de 25 de gener de 2001, i en el Diari Oficial de la Generalitat Valenciana de 25 de gener de 2001. Transcorregut el període d'informació al públic, durant el qual no es va formular cap al·legació, el ple de l'ajuntament va aprovar provisionalment la modificació en sessió de 12 d'abril de 2001.
  
2. La documentació aportada consisteix en memòria informativa i justificativa i plans.
  
3. L'objecte de la modificació és requalificar 3.140,98 m² de sòl actualment qualificat com a sòl urbà habitatge unifamiliar aïllat (UFA) en la zona del Voramar, que passen a qualificar-se com a sòl urbà hoteler (HOT), per bé que mantenint la mateixa edificabilitat que tenia la parcel·la.
  
En aquesta zona el pla estableix dues qualificacions distintes, la qualificació hotelera i la qualificació d'habitatge unifamiliar aïllat. Amb la modificació el que es fa és ampliar la superfície de la parcel·la amb qualificació hotelera. La memòria justificativa raona la conveniència i oportunitat de la modificació en els termes següents:
  
«Entre els objectius bàsics del nou Pla General d'Ordenació Urbana podem triar:
  
- Incentivació de l'ús hoteler de qualitat a través de les ordenances d'edificació i de la regulació de la gestió urbanística, i facilitar-ne la implantació en àrees ben dotades de servei, a fi de millorar la qualitat de l'oferta turística.
  
- Reordenació de l'economia global del municipi cap al sector terciari, a través de l'adequada coordinació dels objectius abans assenyalats, amb l'especial accent en els serveis d'alta qualitat, i amb l'objectiu final de produir un marc de planificació que garantisca un futur pròsper per a la població, i evitar la negativa tendència actual, amb el predomini excessiu i quasi exclusiu de l'ús residencial massificat i de qualitat mitjana.
  
La present modificació puntual redueix el sostre residencial en la mateixa mesura que incrementa el sostre hoteler. Es possibilita l'ampliació de la instal·lació hotelera existent en la parcel·la, la qual cosa està d'acord amb els principis abans enunciats.
  
Es redueix lleugerament el sostre total respecte a l'ordenació vigent en tant que es pretén qualificar com a via pública una xicoteta porció de sòl que actualment té qualificació hotelera i que realment és part de la xarxa viària existent (carrer Pontazgo). Per això es dóna compliment al que preveu l'article 17 de l'annex del Reglament de Planejament en tant que el sostre total de la zona es redueix lleugerament (18,58 m²X 1,5 m²t/m²s) i s'incrementa el sòl dotacional, xarxa viària, en 18,58 m².»
  
Fonaments de dret
  
1. La tramitació de la present modificació puntual del Pla General de Benicàssim ha sigut correcta, de conformitat amb el que estableix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), així com en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV).
  
2. La documentació, està completa, en compliment del que disposa l'article 27 en relació amb el 55.1 de la LRAU, així com en l'article 45 i següents del RPCV.
  
3. La modificació que s'examina suposa la introducció d'una alteració en la qualificació urbanística de determinades parcel·les. Tal com reiteradament ha establit la jurisprudència, la determinació concreta de la qualificació d'uns terrenys s'emmarca clarament dins de la discrecionalitat del planejament urbanístic, i gaudeix en tals casos l'administració d'àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, les citades matèries són determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan es tracte d'aquestes determinacions, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat, a la resolució autonòmica d'aprovació, qüestionar la interpretació de tal interés formulada pel municipi des de la pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar en aquest cas a portar a terme un control de mera legalitat del contingut de la modificació.
  
4. En el cas que ens ocupa, la modificació s'ajusta plenament al que estableix l'article 55.3 de la LRAU i a l'article 17 de l'annex del RPCV, es justifica en criteris de racionalitat i millor satisfacció de l'interés general i s'adequa, igualment, a la resta de la normativa aplicable.
  
No hi ha obstacle, en definitiva, a l'aprovació definitiva de la modificació.
  
5. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la seua proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efectes de resolució executòria.
  
D'acord amb el que s'ha exposat anteriorment, la Comissió Territorial d'Urbanisme de Castelló acorda: aprovar definitivament la modificació número 36 del Pla General de Benicàssim.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló de la Plana, 8 de maig de 2001.- El secretari de la Comissió Territorial d'Urbanisme: Fernando Renau Faubell.